Pikkewyn pronk met goudgeel gewaad(Foto: Kennedy News and Media/Yves Adams) ŉ Natuurfotograaf het op ŉ seldsame verskynsel afgekom toe hy in Desember 2019 koningpikkewyne in die Suid-Atlantiese Oseaan afgeneem het. “Een van die pikkewyne het regtig vreemd gelyk, en toe ek van nader kyk, sien ek dat dit geel is!” sê Yves Adams, wat onlangs foto’s van hierdie pikkewyn op sosiale media gedeel het. Hy was op ŉ twee maande lange ekspedisie deur dié oseaan. Koningpikkewyne is gewoonlik geel, wit en swart. “Terwyl ons die rubberbote op ŉ afgeleë strand in Suid-Georgia uitgepak het, het hierdie geel koningpikkewyn in ons rigting aangestap gekom. Dít tussen die see van Antarktiese pelsrobbe, see-olifante en duisende ander koningpikkewyne,” skryf Adams op ŉ Instagram-plasing. Media wêreldwyd het intussen oor Adams se foto’s berig. Volgens Live Science is die geelkleurige pikkewyn die enigste van sy soort tussen 120 000 ander koningpikkewyne. Hierdie pikkewynspesie het gewoonlik wit en swart vere met geel om hul nekke wat hulle die kenmerkende tuxedo-voorkoms gee. Die geel pikkewyn het egter nie swart vere nie en Adams glo dis as gevolg van ŉ toestand genaamd leukisme, waar melanien gedeeltelik verlore gaan. Navorsers het intussen die werklike rede vir dié verskynsel bevraagteken. Dee Boersma, ŉ bewaringsbioloog wat nie deel van die ekspedisie was nie, stem saam met Adams dat dit moontlik leukisme is en nie albinisme nie. Kevin McGraw, ŉ integrerende gedragsekoloog aan die Arizona State University, is egter van mening dat die pikkewyn se vere eers ontleed moet word aangesien dit lyk asof hy geen melanien het nie, en dus albinisme kan hê. Hoewel die suurlemoenkleurige pikkewyn indrukwekkend is, is dit nie die eerste keer dat ŉ pikkewyn met vreemde vere opgemerk is nie, berig National Geographic. In Maart 2019 is ŉ pikkewyn deur Jeff Mauritzen afgeneem tydens ŉ ekspedisie op St. Andrewsbaai in Suid-Georgia. In plaas daarvan dat die pikkewyn swart was, het hy ŉ unieke ligbruin kleur gehad. Dit is moontlik as gevolg van ŉ genetiese mutasie wat die vervaardiging van swart, grys en bruin vere beïnvloed, het Hein van Grouw, ŉ voëlkundige, destyds aan National Geographic gesê.